Kokkuvõte Euroopa Andmekaitseinspektori arvamusest, mis käsitleb ettepanekut võtta vastu Euroopa Parlamendi ja nõukogu määrus liidu üldeelarve suhtes kohaldatavate finantsreeglite kohta (uuesti sõnastatud)

(2022/C 288/05)

(Arvamuse täistekst (inglise, prantsuse ja saksa keeles) on Euroopa Andmekaitseinspektori veebilehel https://edps.europa.eu)

16. mail 2022 avaldas Euroopa Komisjon ettepaneku võtta vastu Euroopa Parlamendi ja nõukogu määrus, mis käsitleb liidu üldeelarve suhtes kohaldatavaid finantsreegleid ja millega muudetakse finantsmäärust. Euroopa Andmekaitseinspektor märgib, et ettepaneku eesmärk on parandada selliste andmete kvaliteeti ja koostalitlusvõimet, mis käsitlevad liidu rahaliste vahendite saajaid ja neid, kes saavad kokkuvõttes otsest või kaudset kasu liidu rahastamisest, et tõhusalt ennetada, avastada, uurida ja kõrvaldada pettusi või õigusnormide rikkumisi.

Euroopa Andmekaitseinspektor toetab täielikult ettepaneku eesmärke, sealhulgas ulatuslikumat digiteerimist, et paremini kaitsta ELi finantshuve ning võidelda pettuste ja muude õigusnormide rikkumiste vastu. Kuigi isikuandmete töötlemine võib olla vajalik selle eesmärgi saavutamiseks, on liidu seadusandja kohustatud tagama, et mis tahes sekkumine andmekaitseõigusesse piirdub sellega, mis on rangelt vajalik ja proportsionaalne taotletavate eesmärkidega.

Euroopa Andmekaitseinspektor väljendab heameelt, et ettepaneku eesmärk on määrata kindlaks andmete kategooriad, mida töödeldakse ettepaneku eesmärkide saavutamiseks. Euroopa Andmekaitseinspektor mõistab siiski, et andmekaeve ja riskihinnangute koostamise protsess ei piirdu ettepanekus selgesõnaliselt määratletud andmetega ning et neid andmeid võrreldaks muudest allikatest pärit andmetega. Euroopa Andmekaitseinspektor peab vajalikuks selgesõnaliselt määratleda kõik töödeldavate isikuandmete kategooriad ja nende andmete allikad. Samuti tuleks kehtestada asjakohased kaitsemeetmed, et tagada nende andmete kvaliteet ja täpsus, eelkõige olukordades, kus neid muid andmeid kogutaks kolmandatelt isikutelt.

Euroopa Andmekaitseinspektor märgib, et ettepanekus ei esitata lisateavet IT-süsteemi enda kohta. Seetõttu soovitab ta selgitada kasutatava IT-süsteemi tüüpi, eelkõige seda, kas komisjon kavatseb süsteemi aluseks võtta juba olemasoleva IT-süsteemi Arachne või luua täiesti uue IT-süsteemi. Olenemata olemasolevate struktuuride kasutamisest soovib Euroopa Andmekaitseinspektor meelde tuletada, et selle IT-süsteemi arhitektuuris tuleb kehtestada ja kasutusele võtta asjakohased kaitsemeetmed kooskõlas isikuandmete töötlemise suhtes kohaldatavate üldiste andmekaitse-eeskirjadega. Seda tuleks IT-süsteemi kavandamis- ja arendusetapis põhjalikult arvestada kooskõlas lõimitud andmekaitse nõudega.

Samuti soovitab Euroopa Andmekaitseinspektor kaasseadusandjal selgelt määratleda maksimaalne ajavahemik, mille jooksul võib viidatud isikuandmeid komisjoni loodud ühtses integreeritud IT-süsteemis andmekaeve ja riskihinnangute koostamise eesmärgil säilitada ja kättesaadavaks teha.

Seoses asjakohase teabe avaldamisega kõigi liidu eelarvest rahastatavate vahendite saajate kohta märgib Euroopa Andmekaitseinspektor positiivselt pingutusi, mida on tehtud, et tasakaalustada läbipaistvuse põhimõtet sekkumisega asjaomaste vahendite saajate õigusesse eraelu puutumatusele üldiselt ja nende isikuandmete kaitsele, vabastades vahendite saajad oma isikuandmete avaldamisest, kui teatud tingimused oleksid täidetud (künnis seoses saadud abi summaga, meetme laad, õiguste ja vabadustega seotud ohud jne).

1. SISSEJUHATUS

1. 16. mail 2022 avaldas Euroopa Komisjon ettepaneku võtta vastu Euroopa Parlamendi ja nõukogu määrus, mis käsitleb liidu üldeelarve suhtes kohaldatavaid finantsreegleid (uuesti sõnastatud) (edaspidi „ettepanek“) ja millega muudetakse finantsmäärust ( 1 )

2. Ettepaneku eesmärk on viia finantsmäärus kooskõlla aastate 2021–2027 mitmeaastase finantsraamistiku paketiga, et säilitada liidu kulusid reguleerivad ühtsed eeskirjad, mis tähendab, et kõik üldised finantsreeglid on lisatud finantsmäärusesse. Lisaks sisaldab ettepanek sihipäraseid parandusi ja lihtsustusi, mis on kindlaks tehtud alates 2018. aasta finantsmääruse jõustumisest. Ettepaneku eesmärk on ka suurendada digiteerimise kasutamist, et paremini kaitsta ELi finantshuve, aidata paremini kaasa ELi poliitikaeesmärkide saavutamisele ja saavutada täiendav lihtsustamine liidu vahendite saajatele ( 2 )

3. Käesolev Euroopa Andmekaitseinspektori arvamus esitatakse ELi isikuandmete kaitse määruse artikli 42 lõike 1 kohaselt vastusena Euroopa Komisjoniga konsulteerimisele ( 3 ) 16. mail 2022. Euroopa Andmekaitseinspektor väljendab heameelt, et ettepaneku põhjenduses 257 on viidatud nimetatud konsulteerimisele. Seoses sellega märgib Euroopa Andmekaitseinspektor samuti positiivselt, et temaga konsulteeriti mitteametlikult vastavalt ELi isikuandmete kaitse määruse põhjendusele 60.

5. JÄRELDUSED

26. Eelnevast lähtudes esitab Euroopa Andmekaitseinspektor järgmised soovitused. (1) Selgitada kõigi selliste üksuste rolli, kellel oleks ühtses integreeritud IT-süsteemis töödeldavatele isikuandmetele juurdepääs ja kes kasutaksid neid andmeid, et teostada andmekaevet ja koostada riskihinnanguid. (2) Selgitada kasutatava IT-süsteemi tüüpi, eelkõige seda, kas komisjon kavatseb süsteemi aluseks võtta juba olemasoleva IT-süsteemi Arachne või luua täiesti uue IT-süsteemi. (3) Määrata selgesõnaliselt kindlaks kõik asjakohased andmekategooriad, st mis andmeid töödeldakse/saadakse seoses ettepaneku artikli 36 lõikes 6 nimetatud identifitseerimisandmetega, ning nende andmete allikad. (4) Kehtestada asjakohased kaitsemeetmed, et tagada nende andmete kvaliteet ja täpsus, eelkõige juhul, kui neid muid andmeid kogutaks kolmandatelt isikutelt. (5) Olenemata sellest, kas komisjon kavatseb kasutada olemasolevaid struktuure, lisada ettepanekusse IT-vahendi kõrgetasemeline kirjeldus, sealhulgas andmekaitserollid ja -kohustused ning asjakohased kohaldatavad kaitsemeetmed. (6) Kohaldada täiendavaid kaitsemeetmeid avaldamata andmeliikide suhtes. Näiteks tuleks kaalutleda andmete pseudonüümimist. (7) Selgitada, kas andmete elektrooniline salvestamine ja säilitamine toimuks andmekaeve ja riskihinnangute koostamise eesmärgil IT-süsteemis või oleks IT-süsteemil juurdepääs ainult mujal säilitatavatele andmetele. (8) Määrata selgelt kindlaks maksimaalne kestus, kui kaua võib komisjoni loodud ühtses integreeritud IT-süsteemis andmekaeve ja riskihinnangute koostamise eesmärgil ettepaneku artiklis 36 osutatud andmeid säilitada ja kättesaadavaks teha.

Brüssel, 7. juuli 2022 Wojciech Rafał WIEWIÓROWSKI

(1) Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).

(2) Vt COM(2022) 223 final, lk 1.

(3) Euroopa Parlamendi ja nõukogu määrus (EL) 2018/1725, 23. oktoober 2018, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).